ไฟแนนเชียลไดเจสต์
SCC คาดเสียหาย 400 ล้าน
8 ส.ค. 2555

SCC คาดเสียหาย 400 ล้าน
บริษัท ปูนซิเมนต์ไทย (SCC) เปิดเผยถึงผลกระทบจากเหตุเพลิงไหม้ที่ห้องควบคุมของบริษัทย่อย คือ ฟินิคซ พัลพ แอนด์ เพเพอร์ (PPPC) ที่ จ.ขอนแก่น คาดมีผลกระทบทางการเงินทั้งหมดต่อ SCC มูลค่าประมาณ 400 ล้านบาท ส่วนที่ความเสียหายในทรัพย์สิน ที่ห้องควบคุมซึ่งได้ทำประกันภัยไว้ทั้งหมดอยู่ในระหว่างการตรวจสอบ
BTS เริ่มพาร์ใหม่ 4 บาท 10 ส.ค.นี้ 
บริษัท บีทีเอส กรุ๊ป โฮลดิ้งส์ (BTS) จะเริ่มใช้มูลค่าหุ้นที่ตราไว้ (พาร์) ใหม่ หุ้นละ 4 บาท และปรับเงื่อนไขใบสำคัญแสดงสิทธิซื้อหุ้น (BTSW2) จากอัตรา 1 ต่อ 1 เป็น 1 ต่อ 0.16 ในราคาใช้สิทธิใหม่ 4.375 บาท ตั้งแต่วันที่ 10 ส.ค. 2555 ด้านราคาหุ้น BTS ปิดที่ 0.84 บาท จากราคาพาร์ 0.64 บาทต่อหุ้น
PERM เดี้ยงกำไรทรุด 70%
บริษัท เพิ่มสินสตีลเวิคส์ (PERM) ฝีมือตก ไตรมาส 2 ปีนี้ มีกำไรสุทธิเพียง 2.27 ล้านบาท ทรุดลงประมาณ 70% เทียบกับกำไรสุทธิ 7.67 ล้านบาทในช่วงเดียวกันปีก่อน และรวม 6 เดือนปีนี้กำไรสุทธิแค่ 7.40 ล้านบาท รูดลงแรง 78% จากจำนวน 34.44 ล้านบาทในช่วงเดียวกันปีก่อน เกิดจากรายได้รวมลดลง จำนวน 401 ล้านบาท หรือ 17.57% เหลือ 1,882.82 ล้านบาท
กำไรที่ลดลงส่งผลให้ราคาหุ้น PERM วันที่ 7 ส.ค. ปิดที่ 0.95 บาท รูดลง 0.06 บาท หรือ 5.94% 
‘วันชัย’ ถือหุ้น CHUO 20.88%
นายวันชัย พันธุ์วิเชียร นักลงทุนรายใหญ่ แจ้งซื้อหุ้นบริษัท ชูโอ เซ็นโก (ประเทศไทย) หรือ CHUO เพิ่มขึ้นจำนวน 2.5 แสนหุ้น หรือสัดส่วน 2.22% เมื่อวันที่ 3 ส.ค.ที่ผ่านมา ทำให้ถือหุ้นทั้งหมด 2.35 ล้านหุ้น หรือ 20.88% ของทุนเรียกชำระแล้ว ทั้งนี้ราคาหุ้นที่ได้มาสูงสุด 24.10 บาท ขณะที่ราคาหุ้นล่าสุดปิดที่ 30 บาท เพิ่มขึ้น 2.25 บาท หรือ 8.11% 
YUASA กำไรกระฉูด
บริษัท ยัวซ่าแบตเตอรี่ ประเทศไทย (YUASA) แจ้งว่า บริษัทมีกำไรสุทธิงวดครึ่งปีนี้จำนวน 51.67 ล้านบาท เพิ่มขึ้น 85.86% จากงวดเดียวกันของปีก่อนที่มีกำไรสุทธิ 27.80 ล้านบาท ขณะที่งวดไตรมาส 2 มีกำไรสุทธิ 25.22 ล้านบาท โตขึ้น 299% จากงวดเดียวกันของปีก่อนที่มีกำไรสุทธิ 6.32 ล้านบาท